**Informácia pre povinné osoby v zmysle § 5 ods. 1 zákona č. 297/2008 Z. z. o ochrane pred legalizáciou príjmov z trestnej činnosti a o ochrane pred financovaním terorizmu a o zmene a doplnení niektorých zákonov**

Národná kriminálna agentúra, finančná spravodajská jednotka (ďalej len „NAKA“) upozorňuje, že mnohé subjekty nemajú znalosť o tom, že sú **povinnou osobou** v zmysle § 5 ods. 1 zákona č. 297/2008 Z. z. o ochrane pred legalizáciou príjmov z trestnej činnosti a o ochrane pred financovaním terorizmu a o zmene a doplnení niektorých zákonov (ďalej len zákon č. 297/2008 Z. z.) a ani o povinnostiach vyplývajúcich z tohto zákona.

Podľa NAKA **medzi povinné osoby patria podnikateľské subjekty oprávnené**:

* obchodovať s pohľadávkami
* vykonávať dražby mimo exekúcií
* vykonávať finančný prenájom
* poskytovať úvery alebo pôžičky z peňažných zdrojov získaných výlučne bez verejnej výzvy a bez verejnej ponuky majetkových hodnôt
* poštový podnik
* účtovník
* sprostredkovanie predaja, prenájmu a kúpy nehnuteľností
* poskytovateľ služieb pre obchodné spoločnosti
* zakladanie a následný predaj spoločnosti
* činnosť organizačného a ekonomického poradcu
* služby verejných nosičov alebo zasielateľstvo
* prevádzkovanie aukčnej siene
* obchodovanie s umeleckými dielami, zberateľskými predmetmi, starožitnosťami, kultúrnymi pamiatkami, kultúrnymi predmetmi, drahými kovmi alebo drahými kameňmi
* uvádzať na trh výrobky z drahých kovov alebo drahých kameňov
* prevádzkovať záložne.

Podnikateľské subjekty s týmito predmetmi podnikania majú mať **vypracovaný program vlastnej činnosti zameranej proti legalizácii a financovaniu terorizmu podľa § 20 ods. 1 a 2 písm. a) až k) zákona č. 297/2008 Z.z.**